Nuus 06:00 (DGO) 6 Januarie – Bulletin
French president under fire for "divisive, vulgar" message to the unvaccinated
Cricket: Australia reaches 209/3 at lunch on second day at SCG
NUUSFLITS NUUSAGENTSKAP 6 Januarie 6 vm
# David Mabuza sê tradisionele leiers moet hom nie dreig oor die ANC se onvervulde beloftes nie
# Studentedokters doen 'n beroep op die Departement van Gesondheid om hulle na voltooiing van hul studies van werk te voorsien
# En, die Proteas is in 'n goeie posisie om die krieketreeks teen Indië gelykop te maak
# Adjunkpresident David Mabuza het tradisionele leiers in Limpopo aangesê om hom nie te dreig oor die ANC se onvervulde beloftes nie. Hy moes moeilike vrae beantwoord oor die party se versuim om hul bekommernisse aan te spreek. Die leiers het tydens 'n ontmoeting in Polokwane die party daarvan beskuldig dat hy nie sy beloftes aan hulle nakom nie. Mabuza het nou ses maande tyd om dringend al dié kwessies te hanteer. Hy is op besoek aan die provinsie in aanloop tot die party se 8 Januarie-verklaring eerskomende Saterdag. Hy sê die ANC het sy lede se kommer oor korrupsie en die wanbesteding van staatshulpbronne gehoor en is opnuut daartoe verbind om dit te bekamp.
# Die nie-regeringsorganisasie, Judges Matter het gister se aanval op die Konstitusionele Hof in Braamfontein in Johannesburg veroordeel. Die navorsings- en voorspraakbeampte by die organisasie, Mbekezeli Benjamin, sê die feit dat 'n persoon die hoogste hof en een van die land se nasionale sleutelpunte kan aanval, is 'n saak van groot kommer vir die regbank en die demokrasie. Die Gautengse polisiewoordvoerder, Robert Netshiunda, sê die man is in hegtenis geneem nadat hy betrap is toe hy die hof se vensters met 'n hamer stukkend geslaan het. Die motief vir die voorval is nog onbekend.
# Studentedokters doen 'n beroep op die Departement van Gesondheid om hulle van werk te voorsien na voltooiing van hul studies en gemeenskapsdiens. Die studente het 'n petisie aan die Suid-Afrikaanse Mediese Vereniging voorgelê en sê die aantal werklose gegradueerdes het baie toegeneem. In die Oos-Kaap dring die studente daarop aan om van hul beursverpligtinge vrygestel te word sodat hulle werksgeleenthede in ander provinsies kan navolg. Hulle sê die provinsie laat hulle nie toe om dit te doen nie, maar bied hulle ook nie werk aan nie.
# 'n Woordvoerder van die polisie in Gqeberha, Andre Beetge, sê die uitgebreide soektog na Silvia Wittal is nou verder as Nelson Mandela-baai uitgebrei. Beetge sê polisie-speurders, lede van die honde-eenheid en Kuswater-reddingsvrywilligers oorweeg alle moontlikhede en volg alle leidrade op. Haar motor is Maandag verlate gevind in die parkeerarea van die Sacramento-staproete in die dorpie Schoenmakerskop. Haar voormalige man, Kevin Crouse, het aan die polisie gesê hy het laas op 30 Desember met Wittal gepraat om reëlings te tref om hulle twee kinders af te laai.
# Die Zimbabwe-ambassade in Pretoria doen 'n beroep op Zimbabwiese burgers wat in Suid-Afrika woon en wie se spesiale verblyf-permitte gekanselleer is, om kalm te bly, terwyl die twee lande voortgaan met samesprekings in die verband. Op 31 Desember het Suid-Afrika permitte gekanselleer, wat vroeër aan asielsoekers uitgereik is. Die voorsitter van die Zimbabwiese gemeenskap in Suid-Afrika, Ngqabutho Nicholas Mabhena, sê die regering moet dit oorweeg om kwytskelding te verleen aan mense met beroepe wat nie onder noodsaaklike vaardighede val nie, omdat die meerderheid nie vir enige ander visums kwalifiseer nie.
# Krieket: Die Proteas is na die derde dag se spel in 'n redelik stewige posisie om die reeks teen Indië gelykop te maak. Hulle benodig nog 122 lopies met agt paaltjies wat staande is om die tweede toets op die Wanderers te wen. Indië is in sy tweede beurt vir 266 uitgehaal wat aan die Proteas 'n wenteiken van 240 lopies gestel het. Die kaptein Dean Elgar en Aidan Markram het goed begin maar Markram het sy paaltjie vroeg verloor. Keegan Petersen het 28 lopies aangeteken, voor hy been voor paaltjie betrap is. Elgar op 46 en Rassie van der Dussen met elf lopies, sal die Proteas se beurt vanoggend op 118 vir 2 hervat.
# En die finansiële aanwysers: Die rand verhandel teen 15-rand-90-sent teen die dollar, 18-rand teen die euro en 21-rand-53-sent teen die pond. Bitcoin verhandel teen 43-duisend-505-dollar-7-sent. Die prys van goud is een duisend-809-dollar-26-sent per fynons en die prys van Brent ruolie 79-dollar-84-sent per vat.